**Nota informativă**

**la proiectul Hotărârii Guvernului Republicii Moldova cu privire la**

**stabilirea cadrului instituțional necesar și a unor măsuri pentru producerea și plasarea pe piață a produselor cu denumiri de origine protejate, cu indicaţii geografice protejate şi a specialităţilor tradiţionale garantate**

 Oportunităţile de a accede pe piaţa internaţională şi în primul rând pe cea europeană care se deschid în faţa producătorilor autohtoni presupun totodată şi masuri specifice ce trebuie întreprinse în vederea asigurării unui nivel de calitate sporit, dar şi garantat al produselor. De o apreciere deosebită în faţa consumatorilor, autohtoni și străini, în acest sens se bucură produsele desemnate cu indicaţii geografice şi denumiri de origine, precum şi produsele ce constituie specialităţi tradiţionale garantate. Protecţia crescândă a semnelor de identificare a originii şi calităţii – indicaţiile geografice (IG) şi denumirile de origine (DO) - şi celor de identificare a tradiţiei - specialităţile tradiţionale garantate (STG), constituie elementul-cheie în politica de calitate a Uniunii Europene.

 Sistemul de protecție a IG, DO și STG în Republica Moldova este constituit și reglementat de prevederile Legii nr. 66-XVI din 27.03.2008 privind protecţia indicaţiilor geografice, denumirilor de origine şi specialităţilor tradiţionale garantate, ale Regulamentului privind procedura de depunere, examinare și înregistrare a indicațiilor geografice, a denumirilor de origine și a specialităților tradiționale garantate, aprobat prin Hotărârea Guvernului nr.610 din 5 iulie 2010, cu modificările și completările ulterioare, iar cadrul instituțional necesar funcționării acestui sistem a fost desemnat prin Hotărârea Guvernului Guvernului nr. 644  din  19.07.2010 cu privire la desemnarea autorităţilor competente abilitate cu atribuţii şi responsabilităţi referitoare la produsele cu denumiri de origine şi indicaţii geografice şi la specialităţile tradiţionale garantate şi a autorităţilor competente responsabile de controalele oficiale, în scopul executării prevederilor art. 33 şi 34 ale Legii nr. 66/2008.

 Astfel, pentru a beneficia de o IG sau de o DO, ori pentru a fi recunoscut ca STG, un produs trebuie să fie conform condiţiilor stabilite într-un caiet de sarcini, omologat printr-o decizie a autorităţii competente abilitate. În atribuţiile acestor autorităţi intră de asemenea definitivarea principiilor generale, precum şi aprobarea etapelor şi procedurilor de control în scopul asigurării respectării caietelor de sarcini pentru produsele cu IG, DO sau a STG din domeniul reglementat.

 Prevederile legale din domeniu conferă oricărui producător, care respectă dispoziţiile normative în vigoare, dreptul să beneficieze de un sistem de control oficial, realizat de o autoritate competentă, desemnată în corespundere cu legislaţia privind evaluarea conformităţii produselor, în scopul stabilirii conformităţii produselor care beneficiază de IG şi de DO, precum şi conformităţii STG.

 Totodată, deși prin Hotărârea Guvernului nr.644  din  19.07.2010 au fost desemnate autoritățile vizate, în cadrul funcționării sistemului de protecție a IG, DO și STG au fost constatate deficiențe cauzate de lipsa unor organisme sau instituții de verificare (certificare) a conformității produselor cu IG, DO și STG. Această problemă a constiuit și subiectul organizării, la data de 21.11.2017, de către Comisia parlamentară cultură, educație, tineret, sport și masa-media a audierilor publice cu referire la ”Asigurarea funcționalității sistemului național de indicații geografice prin instituirea unui sistem accesibil de certificare a calității și originii produselor”, cu participarea reprezentanților AGEPI, Ministerului Agriculturii, Dezvoltării Regionale și Mediului, Oficiului Național al Viei și Vinului, Ministerului Educației, Culturii și Cercetării, Centrului Național de Acreditare, Agenției Naționale pentru Siguranța Alimentelor și Agenției pentru Protecția Consumatorilor, urmare cărora comisia parlamentară a recomandat identificarea organismelor de evaluare a conformității cu funcții de certificare pentru diferite categorii de produse, ce ar putea fi abilitate cu responsabilități privind certificarea produselor cu IG, DO și a STG, precum și modificarea Hotărârii Guvernului nr. 644 din 19.07.2010, în vederea desemnării organelor de certificare a produselor cu IG, DO și a STG, precum și a autorităților competente responsabile de controalele oficiale privind conformitatea produselor cu DO, IG și a STG.

În acest sens, AGEPI a solicitat printr-un demers oficial (expediat la data de 22.12.2017), autorităților competente abilitate cu atribuții și responsabilități în domeniu (Ministerul Agriculturii, Dezvoltării Regionale și Mediului, Ministerul Sănătății, Muncii și Protecției Sociale și Ministerul Educației, Culturii și Cercetării) propunerile corespunzătoare cu referire la subiectul vizat, precum și a organizat un șir de întrevederi cu reprezentanții autorităților implicate, în vederea indentificării posibilelor soluții care ar contribui la instituirea acestui sistem de control oficial.

Urmare propunerilor recepționate și aspectelor abordate în cadrul ședințelor menționate a fost elaborat *proiectul Hotărârii Guvernului Republicii Moldova cu privire la stabilirea cadrului instituțional necesar și a unor măsuri pentru producerea și plasarea pe piață a produselor cu denumiri de origine protejate, cu indicaţii geografice protejate şi a specialităţilor tradiţionale garantate*, necesar asigurării mecanismului de realizare a controlului oficial, garantat producătorilor de Legea nr. 66-XVI din 27.03.2008 privind protecția indicațiilor geografice, denumirilor de origine și specialităților tradiționale garantate.

Proiectul în cauză stabilește expres autoritățile competente abilitate cu atribuții și responsabilități referitoare la produsele cu IG, DO, STG, autoritățile competente responsabile de verificarea conformității produselor cu IGP, DOP și a STG cu caietele de sarcini corespunzătoare și certificarea acestora înainte de plasarea pe piață, autoritățile competente responsabile de supravegherea utilizării denumirilor înregistrate a produselor cu IGP, DOP, STG plasate pe piață, în funcție de categoriile de produse sistematizate conform domeniilor reglementate aflate în competența acestora. Totodată, proiectul stabilește atribuţiile şi responsabilităţile autorităților vizate referitoare la produsele cu IG, DO şi la STG, precum și unele măsuri care urmează a fi realizate în scopul asigurării funcționalității acestui sistem.

Proiectul a fost examinat şi avizat de către Ministerul Agriculturii, Dezvoltării Regionale și Mediului, Ministerul Sănătății, Muncii și Protecției Sociale, Ministerul Finanțelor, Ministerul Afacerilor Interne, Ministerul Afacerilor Externe și Integrării Europene, Ministerul Economiei și Infrastructurii, Agenția pentru Protecția Consumatorilor și Supravegherea Pieței, Agenția Națională pentru Siguranța Alimentelor, Ministerul Educaţiei, Culturii şi Cercetării, Agenția pentru Supraveghere Tehnică, Agenția Națională pentru Sănătate Publică, Confederația Națională a Sindicatelor din Moldova, Consiliul Concurenței, precum și expertizat de către Centrul Național Anticorupție, propunerile şi recomandările cărora au fost luate în considerare la definitivarea proiectului.

În această ordine de idei, precizăm că înlăturarea deficiențelor sistemului de protecție a IG, DO și STG constituie o necesitate ce derivă din angajamentele asumate pe segmentul IG, DO și STG de către Republica Moldova urmare semnării Acordului de Asociere dintre Republica Moldova pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, din data de 27.06.2014, dar și o prioritate pentru economia națională, dat fiind faptul că potențialul major al produselor cu IG, DO și STG constituie un instrument puternic de dezvoltare economică şi de progres social şi cultural. În contextul celor relatate considerăm necesară promovarea proiectului în cauză.

**Lilia Bolocan,**

**Director General al**

**Agenţiei de Stat pentru**

**Proprietatea Intelectuală**